जॉब्स ने क्लिंटन को मोनिका मामले में दी थी सलाह  
एक नई किताब में दावा किया गया है कि स्टीव जॉब्स ने अमेरिका के पूर्व राष्ट्रपति बिल क्लिंटन को परामर्श दिया था कि वह लेविंस्की के बारे में देश को बता दें।
एक नई किताब में दावा किया गया है कि स्टीव जॉब्स ने अमेरिका के पूर्व राष्ट्रपति बिल क्लिंटन को परामर्श दिया था कि वह मोनिका लेविंस्की के बारे में देश को बता दें। किताब के मुताबिक क्लिंटन ने जॉब्स से परामर्श मांगा था कि वह इस सेक्स स्कैंडल से कैसे निपटें।  एप्पल के पूर्व सह-संस्थापक जॉब्स की आत्मकथा में कहा गया है कि उन्होंने 1998 में इस बारे में राष्ट्रपति क्लिंटन से देर रात कई बार फोन पर बात की थी। द डेली टेलीग्राफ ने किताब के हवाले से जॉब्स को क्लिंटन से यह कहते हुए बताया है, मुझे नहीं पता आपने यह किया है या नहीं...पर अगर आपने किया है, तो आपको इस बारे में देश को बताना चाहिए।  जॉब्स की आत्मकथा के लेखक वॉल्टर इसाक्सोन के मुताबिक हालांकि यह स्पष्ट नहीं हुआ है कि यह परामर्श क्लिंटन को पसंद आया या नहीं, क्योंकि जॉब्स की इस सलाह के बाद दूसरे पक्ष की ओर लंबी चुप्पी छा गई थी।  राष्ट्रपति क्लिंटन अपने कार्यालय में देर रात काम करने के दौरान फोन कॉल करने के लिए खासे प्रसिद्ध थे, लेकिन ऐसे संवेदनशील व्यक्तिगत और राजनीतिक विवाद पर जॉब्स से सलाह मांगने पर उनके खिलाफ कई लोगों की भृकुटियां तन रही हैं।